**วันสายตาโลก อย. เน้นย้ำความสำคัญของสุขภาพตา**

**แนะเลือกใช้คอนแทคเลนส์ได้มาตรฐาน**

10 ตุลาคม วันสายตาโลก อย. ชวนประชาชนใส่ใจสุขภาพดวงตา อวัยวะที่สำคัญ  
ต่อการมองเห็นของมนุษย์ แนะผู้ใช้คอนแทคเลนส์เลือกซื้อจากแหล่งน่าเชื่อถือ ได้รับอนุญาตมีเลข อย.   
มีฉลากภาษาไทยที่ระบุรายละเอียดชัดเจนครบถ้วน และควรปฏิบัติตามคำแนะนำการใช้งานอย่างเคร่งครัด

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** กล่าวว่าองค์การอนามัยโลก (WHO) กำหนดให้ทุกวันพฤหัสบดีที่สองของเดือนตุลาคม เป็นวันสายตาโลก (World Sight Day)   
โดยในปีนี้ ตรงกับวันที่ 10 ตุลาคม 2567 เพื่อกระตุ้นให้ประชาชนทั่วโลกตระหนักถึงความสำคัญของดวงตาและตรวจเช็กสุขภาพของดวงตาอย่างสม่ำเสมอ เพื่อป้องกันความบกพร่องและสูญเสียการมองเห็น   
เพราะดวงตาเป็นอวัยวะที่สำคัญยิ่งต่อการดำเนินชีวิต การมีสุขภาพดวงตาและการมองเห็นที่ดี  
เป็นสิ่งที่ทุกคนควรหวงแหนและดูแลรักษาอย่างดีที่สุด สำนักงานคณะกรรมการอาหารและยา (อย.)   
มีความห่วงใยสุขภาพดวงตาของประชาชน เนื่องจากปัจจุบัน การสวมใส่คอนแทคเลนส์เป็นที่นิยม  
อย่างแพร่หลาย เพื่อแก้ไขความผิดปกติของสายตาหรือช่วยส่งเสริมบุคลิกภาพ เนื่องจาก  
มีความสะดวกสบายในการใช้งาน อย่างไรก็ตาม การเลือกใช้คอนแทคเลนส์ที่ไม่ได้มาตรฐาน อาจส่งผลเสียต่อดวงตา เช่น การติดเชื้อ การอักเสบ หรือแม้กระทั่งการสูญเสียการมองเห็น

**รองเลขาธิการฯ อย.** กล่าวเพิ่มเติมว่า ผู้ใช้คอนแทคเลนส์ควรปรึกษาจักษุแพทย์หรือผู้เชี่ยวชาญควรอ่านและศึกษาวิธีการใช้ คำเตือน วิธีการเก็บรักษา ข้อห้ามใช้ และข้อควรระวังก่อนใช้งาน   
ซึ่งควรปฏิบัติตามอย่างเคร่งครัดเพื่อการใช้งานอย่างถูกต้องเหมาะสม ที่สำคัญ ควรเลือกซื้อจากร้านค้า  
ที่น่าเชื่อถือ เลือกผลิตภัณฑ์ที่ได้รับอนุญาตและมีเครื่องหมาย อย. มีฉลากภาษาไทยระบุชื่อผลิตภัณฑ์ ผู้ผลิต ประเทศต้นกำเนิด วันเดือนปีที่ผลิตและหมดอายุอย่างชัดเจน ทั้งนี้   
หากผู้บริโภคมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถามหรือแจ้งร้องเรียนได้ที่ สายด่วน อย. 1556 หรือผ่าน Line: @FDAThai, Facebook: FDA Thai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 9 ตุลาคม 2567 ข่าวแจก 13 / ปีงบประมาณ พ.ศ. 2568**